กปภ. ปลูกป่าเทิดพระเกียรติ เพิ่มพื้นที่สีเขียว สร้างความอุดมสมบูรณ์ให้กับป่าต้นน้ำ
นายวิบูลย์ วงสกุล ผู้ว่าการการประปาส่วนภูมิภาค หรือ กปภ. เปิดเผยว่า กปภ. ดำเนินโครงการ “กปภ. ปลูกป่าเพื่อแผ่นดิน เทิดพระเกียรติพระบาทสมเด็จพระปรมินทรมหาภูมิพลอดุลยเดชมหาราช บรมนาถบพิตร (Father’s Land) ปี 2566 เพื่อเพิ่มพื้นที่สีเขียวและความอุดมสมบูรณ์ให้กับผืนป่าต้นน้ำ นำร่องจัดกิจกรรมปลูกป่าที่แรก ณ บ้านป่าสักงาม อำเภอดอยสะเก็ด จังหวัดเชียงใหม่ ซึ่งเป็นแหล่งน้ำดิบที่สำคัญของ กปภ. โดยได้รับการสนับสนุนต้นไม้ยืนต้นจากกรมป่าไม้ จำนวน 200 ต้น เช่น ยางนา พะยอม มะค่าโมง ปีบ แคนา กระทุ่มบกทรงบาดาล ขี้เหล็กบ้าน ส้มเขียวหวาน ขนุน และมะขามยักษ์ นอกจากนี้ กปภ. ทั้ง 234 สาขาทั่วประเทศ จะร่วมกันดำเนินโครงการปลูกป่าเพื่อแผ่นดินฯ  โดยการปลูกต้นไม้ทั่วทุกพื้นที่รับผิดชอบของ กปภ. เพื่ออนุรักษ์ป่าไม้ให้อยู่คู่กับชุมชน พร้อมเชิญชวนประชาชน มีส่วนร่วมในการอนุรักษ์ทรัพยากรป่าไม้ ด้วยการช่วยดูแลรักษาและสร้างสิ่งแวดล้อมที่ดีให้กับประเทศและโลกได้อย่างยั่งยืนต่อไป